सिँचाइ विभागका महानिर्देशक सरोज पण्डितले पप्पुको प्रगति सन्तोषजनक नभएको बताए । ‘काममा ढिलाइ भएपछि पप्पुलाई सम्झौता अनुसार अगाडि बढ्न निर्देशन दिइसकेका छाैं,’ उनले भने, ‘दाताले समेत ठेकेदारको ढिलाइमा चासो देखाएको छ ।’ सिक्टाका तत्कालीन आयोजना प्रमुख महेश्वरनरसिंह केसीले २०७४ पुस ३० गते पप्पुको काम गर्ने शैली निकै ढिला भएको भन्दै विभागसमक्ष उसलाई दिएको मोबिलाइजेसन पेस्की र कार्यसम्पादन जफत गरी ठेक्का तोडेर कालोसूचीमा राख्नुपर्ने निर्णय माग गरेका थिए । तर, विभागले आफ्नै मातहतको निकायले दिएको उक्त सिफारिसलाई बेवास्ता गर्दै आएको छ ।
